OTOP ไทยสู้ภัยโควิด-19 ได้รับความสนใจจากประชาชนเข้าร่วมงานอย่างต่อเนื่อง มียอดจำหน่ายกว่า 300 ล้านบาท
ช่วงเช้าของการจัดงาน OTOP ไทยสู้ภัยโควิด-19  ที่อาคารชาเลนเจอร์ 1-3 อิมแพ็ค  เมืองทองธานี ซึ่งเป็นวันที่ 7 ของการจัดงาน มีประชาชนทั้งจากกรุงเทพมหานครและที่เดินทางมาจากต่างจังหวัด ใช้เวลาในช่วงวันหยุดนี้มาเลือกสินค้าผลิตภัณฑ์ OTOP ของดีในแต่ละจังหวัด ที่ทางผู้จัดเลือกสรรมาจัดจำหน่ายในราคาถูก อาทิ ผ้าไหม ผ้าพื้นถิ่น สมุนไพรไทย  เครื่องประดับและอาหารท้องถิ่น เพื่อเป็นของขวัญของฝากในช่วงเทศกาลวันปีใหม่ 2565 ทั้งนี้ถือว่าการจัดงานดังกล่าวได้รับเสียงตอบรับที่ดีเป็นอย่างมาก ตลอด 6 วันที่ผ่านมามียอดจำหน่ายสินค้าภายในงานกว่า 312 ล้านบาท ซึ่งยอดจำหน่ายเมื่อวานเพียงวันเดียวสามารถจำหน่ายได้ถึง 46 ล้านบาท โดยเครื่องประดับ ร้านทองสุโขทัย ยังคงครองแชมป์ร้านที่มียอดจำหน่ายสูงสุด ตามมาด้วย ร้านเครื่องเงินจากอุบลราชธานี และร้านจำหน่ายผ้าลายขัดโบราณ จากจังหวัดหนองบัวลำภู อย่างไรก็ตาม สิ่งที่เข้มงวดมากขึ้นในปีนี้คือ ทางคณะผู้จัดงานได้เน้นย้ำให้ผู้เข้าร่วมงานทุกคนต้องปฏิบัติมาตรการด้านสาธารณสุขอย่างเข้มงวดและทุกคนที่เข้าร่วมงานต้องลงทะเบียนไทยชนะ เพื่อป้องกันการแพร่ระบาดของโควิด -19 นายชูชาติ วิมลรัตนเย็นใจ ชางกรุงเทพมหานคร กล่าวว่า  ส่วนตัวถือเป็นแฟนประจำของการจัดงานดังกล่าว เพราะมาที่เดียวสามารถเลือกซื้อสินค้าของดีจากทุกพื้นที่ทั่วประเทศได้และทเป็นโอกาสดีที่มีการจัดงานอีกครั้งเนื่องจากคิดถึงบรรยากาศการเลือกซื้อสินค้าเช่นนี้ สำหรับผู้เข้าร่วมงานนี้นอกจากได้ของดีคุณภาพสูงจากทั่วประเทศในราคาถูกแล้ว ยังอาจโชคดีต่อเนื่องเพราะเมื่อซื้อสินค้าครบ 1,000 บาท จะได้รับคูปองสำหรับนำไปลุ้นรางวัล โดยเขียนชื่อ ที่อยู่ เบอร์โทรศัพท์ในคูปอง หย่อนลงกล่องรับชิ้นส่วน ณ จุดประชาสัมพันธ์งาน ลุ้นรับรางวัลทุกวันๆ ละ 2 รอบ (รอบแรก เวลา 13.00 น.– 14.00 น. และรอบสองเวลา 19.00 น.– 20.00 น.) วันละ 20 รางวัล หากใครพลาดในวันนั้น ชิ้นส่วนคูปองในแต่ละวัน จะถูกรวบรวมเพื่อลุ้นรางวัลพิเศษในวันสุดท้ายของการจัดงาน ลุ้นทองคำแท่งหรือทองรูปพรรณ จำนวน 29  รางวัล รวมมูลค่า 800,000 บาท ใครสนใจยังพอมีเวลาโดยงานจะจัดไปถึงวันพรุ่งนี้เป็นวันสุดท้าย ตั้งแต่ เวลา 10.00 น.– 21.00 น. ณ อาคารชาเลนเจอร์1- 3 ศูนย์แสดงสินค้าและการประชุม อิมแพ็ค เมืองทองธานี